নিম্নমানের সামগ্রী দিয়ে কাজ! প্রতিবাদ করতেই মারধর তৃণমূল নেতার

ওয়েব ডেস্ক : ঠিকদারের থেকে কাটমানি নিয়ে নিম্নমানের সামগ্রী দিয়ে কাজ করানোর অভিযোগ পঞ্চায়েত প্রধানের স্বামীর বিরুদ্ধে। গ্রামবাসীরা প্রতিবাদ জানালে অভিযোগ তাঁদের উপর চড়াও হন খানাকুলের (Khanakul) পোল ১ পঞ্চায়েতের প্রধান সাবিনা খাতুনের স্বামী তথা তৃণমুল (TMC) নেতা হাফিজুর রহমান। ঘটনার ভিডিয়ো সামনে আসতেই এলাকায় চাঞ্চল্য ছড়ায়। ঘটনার তীব্র নিন্দা করে সরব হয়েছে বিজেপি (BJP)। ঘটনা খতিয়ে দেখে ব্যবস্থা নেবেন বলে আশ্বাস দিয়েছেন আরামবাগ জেলা তৃণমুল সভাপতি রামেন্দু সিংহরায়।

খানাকুলের পোল ১ পঞ্চায়েতের সুলুট এলাকায় পানীয়জল পরিষেবা পৌছে দিতে জলপ্রকল্পের কাজ চলছে। ১ লক্ষ ৭২ হাজার টাকা ব্যয়ে নির্মিয়মান এই প্রকল্পের কাজ নিম্নমানের সামগ্রী দিয়ে চলছে বলে অভিযোগ। কাজ বন্ধ করার দাবিতে সরব হন স্থানীয় বাসিন্দারা। খবর পেয়ে পঞ্চায়েত প্রধান সাবিনা খাতুনের স্বামী তথা এলাকার তৃণমুল (TMC) নেতা হাফিজুর রহমান গ্রামবাসীদের উপর চড়াও হন বলে অভিযোগ। অভিযোগে, সরব হন এলাকার তৃণমুল পঞ্চায়েত সদস্য রাখিবুল ইসলামও। এরজন্য তার উপরেও চড়াও হয়ে তাঁকেও গালিগালাজ ও হুমকি দেন পঞ্চায়েত প্রধানের স্বামী বলে অভিযোগ। গ্রামবাসীদের উপর নেতার চড়াও হওয়ার ভিডিয়ো সামনে আসতেই রীতিমতো শোরগোল পড়েছে এলাকায়। ঘটনায় সরব হয়েছে বিজেপি (BJP)।

আরও খবর : চিকিৎসক জগবন্ধু বসুর বাড়ির ‘কলার ছড়া’ দুর্গাপুজোয় সাম্প্রদায়িক সম্প্রীতির অনন্য নজির

ঘটনার পর থেকে অভিযুক্ত তৃণমুল নেতার সঙ্গে যোগাযোগ করা যায়নি। ঘটনা খতিয়ে দেখে ব্যবস্থা নেবেন বলে আশ্বাস দিয়েছেন আরামবাগ জেলা তৃণমূল সভাপতি রামেন্দু সিংহরায়।

তৃণমূল নেতা-কর্মীদের বিরুদ্ধে কাটমানি নেওয়ার অভিযোগ নেহাত কম নয়। পঞ্চায়েত প্রধানের স্বামীর বিরুদ্ধে এমন অভিযোগ ওঠায় জল্পনা ছড়িয়েছে এলাকায়। জেলা তৃণমূল সভাপতির আশ্বাসে সাময়িক ক্ষোভ মিটলেও কাজের কাজ কতটা হয় তা নিয়ে প্রশ্ন থেকেই যাচ্ছে।